รัฐบาลไทย-ข่าวทำเนียบรัฐบาล-‘บิ๊กอู๋’ จับแน่ ต่างด้าวแย่งอาชีพคนไทย จำคุก 5 ปี ปรับสูงสุด 1 แสนบาท
วันศุกร์ที่ 19 มกราคม 2561
‘บิ๊กอู๋’ จับแน่ ต่างด้าวแย่งอาชีพคนไทย จําคุก 5 ปี ปรับสูงสุด 1 แสนบาท
รมว.แรงงาน สั่งการหน่วยงานที่เกี่ยวข้อง ลงพื้นที่ตรวจสอบกิจการกลุ่มเสี่ยงที่จะมีนายจ้างและแรงงานต่างด้าวฝ่าฝืนกฎหมาย แรงงานต่างด้าวที่ทําอาชีพสงวนสําหรับคนไทยและทํางานโดยไม่ได้รับอนุญาต มีโทษจําคุกไม่เกิน 5 ปี ปรับตั้งแต่ 2,000 - 100,000 บาท และส่งกลับอ
วันนี้ (19 ม.ค. 61) นางเพชรรัตน์ สินอวย รองปลัดกระทรวงแรงงาน ในฐานะโฆษกกระทรวงแรงงาน เปิดเผยภายหลังการประชุมศูนย์ปฏิบัติการกระทรวงแรงงาน (ศปก.รง.) ว่าจากกรณีที่ปัจจุบันสถานการณ์แรงงานต่างด้าวที่เข้ามาทํางานโดยไม่ได้รับอนุญาตมีแนวโน้มเพิ่มขึ้น โดยเฉพาะแรงงานต่างด้าวสัญชาติเวียดนาม อินเดีย จีน และลาว ซึ่งจะเข้ามาประกอบอาชีพในลักษณะเป็นเจ้าของร้านขายอาหาร เจ้าของร้านในตลาดสด เจ้าของร้านในตลาดนัด โดยการจ้างคนไทยให้ทําสัญญาการเช่าหรือการจ้างเป็นนายจ้างและแรงงานต่างด้าว จะดําเนินกิจการเองทั้งหมด ตั้งแต่ซื้อและจําหน่าย โดยเริ่มจากการเป็นลูกจ้างเมื่อมีทุนจะดําเนินการเซ้งร้าน เซ้งแผงขายของ แต่ยังคงถือใบอนุญาตทํางานโดยมีคนไทยสมยอม รับเป็นนายจ้างให้ และพบว่าแรงงานต่างด้าวสัญชาติจีนและเวียดนามส่วนใหญ่ลักลอบทํางานในร้านอาหาร ธุรกิจการท่องเที่ยว การเป็นมัคคุเทศก์นําเที่ยวตามสถานที่ต่างๆ และการให้บริการบีบนวดตามห้องน้ํา แรงงานต่างด้าวสัญชาติอินเดียส่วนใหญ่ลักลอบทํางานประเภทเร่ขายของทั่วไป ขายผลไม้ ขายถั่ว ขายโรตี ซึ่งการลักลอบทํางานดังกล่าวเป็นงานในอาชีพและวิชาชีพที่ห้ามแรงงานต่างด้าวทํา ตามพระราชกฤษฎีกากําหนดงานในอาชีพและวิชาชีพที่ห้ามคนต่างด้าวทํา พ.ศ. 2522 นั้น
ในเรื่องนี้ พลตํารวจเอกอดุลย์ แสงสิงแก้ว รัฐมนตรีว่าการกระทรวงแรงงาน ได้สั่งการให้ กรมการจัดหางาน ร่วมบูรณาการกับกับเจ้าหน้าที่ทหาร ตํารวจ ปกครอง และหน่วยงานที่เกี่ยวข้อง ตรวจสอบนายจ้างสถานประกอบการและแรงงานต่างด้าว โดยลงพื้นที่ตรวจสอบในกิจการที่มีอยู่ในกลุ่มเสี่ยงที่จะมีนายจ้างและแรงงานต่างด้าวฝ่าฝืนกฎหมาย ซึ่งแรงงานต่างด้าวที่มาทําอาชีพสงวนสําหรับคนไทยและทํางานโดยไม่ได้รับอนุญาต ตามมาตรา 8 มีอัตราโทษตาม ม.101 มีโทษจําคุกไม่เกิน 5 ปี ปรับตั้งแต่ 2,000 - 100,000 บาท แห่งพระราชกําหนดการบริหารจัดการการทํางานของคนต่างด้าว พ.ศ.2560 และได้ดําเนินคดีแรงงานต่างด้าวแย่งอาชีพคนไทย จํานวน 1,609 คน แบ่งเป็น กรุงเทพฯ 738 คน และ ภูมิภาค 871 คน โดยดําเนินคดีกับแรงงานสัญชาติเมียนมามากที่สุด จํานวน 600 คน รองลงมาคือ สัญชาติกัมพูชา 430 คน สัญชาติอื่นๆ อีก 344 คน และสัญชาติลาว 235 คน ส่วนใหญ่กระทําความผิดจากการประกอบอาชีพค้าขาย หาบเร่ แผงลอย ทั้งนี้ งานที่ผ่อนผันให้แรงงานต่างด้าว 3 สัญชาติ เมียนมา ลาว และกัมพูชา สามารถทํางานได้ 2 ประเภท คือ งานกรรมกร และงานบ้าน ส่วนงานขายของหน้าร้านหรือการเป็นเจ้าของกิจการยังคงเป็นอาชีพที่ห้ามแรงงานต่างด้าวทํา ตามที่กําหนดงานในอาชีพและวิชาชีพที่ห้ามแรงงานต่างด้าวทํา บัญชีท้ายพระราชกฤษฎีกากําหนดในอาชีพและวิชาชีพที่ห้ามคนต่างด้าวทํา พ.ศ. 2522 ซึ่งขณะนี้อยู่ระหว่างการพิจารณาแก้ไข ปรับปรุง การกําหนดอาชีพห้ามสําหรับคนต่างด้าว และยังไม่ได้ข้อสรุปว่า งานขายของหน้าร้านจะเป็นงานที่อนุญาตให้คนต่างด้าวทําได้หรือไม่
หากพบแรงงานต่างด้าวทํางานผิดกฎหมายหรือพบการกระทําความผิดเกี่ยวกับการทํางานของแรงงานต่างด้าว สามารถแจ้งเบาะแสได้ที่สายด่วนกรมการจัดหางาน 1506 กด 2 หรือร้องเรียนได้ที่ กองทะเบียนจัดหางานกลางและคุ้มครองคนหางาน กรมการจัดหางาน หมายเลขโทรศัพท์ 0 2354 1386 หรือสํานักงานจัดหางานกรุงเทพมหานครที่มีอยู่ 10 พื้นที่ทั่วกรุงเทพมหานคร และสํานักงานจัดหางานจังหวัดทุกจังหวัดทั่วประเทศ หรือหากพบคนไทยที่เป็นนอมินีให้แรงงานต่างด้าวเปิดกิจการที่เป็นอาชีพสงวนสําหรับคนไทย สามารถโทรศัพท์สอบถามข้อมูลได้ที่หมายเลข 1570 Call Center กรมพัฒนาธุรกิจการค้า กระทรวงพาณิชย์
+++++++++++++++++++
กองเผยแพร่และประชาสัมพันธ์ / ปริยรณ พรหมสาขา ณ สกลนคร ภาพและข่าว
กลุ่มงานประชาสัมพันธ์ กรมการจัดหางาน ข้อมูล / 19 มกราคม 2561